Temeljem članka 76. Zakona o sportu ("Narodne novine" broj 71/06, 150/08, 124/10, 124/11, 86/12, 94/13, 85/15, 19/16, 98/19, 47/20, 77/20), Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/15), Uredbe o izmjenama i dopunama uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge i članka 33.1. Statuta Sportske zajednice Općine Kostrena, Skupština Sportske zajednice Općine Kostrena na sjednici dana 15. prosinca 2022. godine donosi

**PRAVILNIK
o postupku podnošenja prijava programa za uvrštenje**

**u Program javnih potreba u sportu Sportske zajednice Općine Kostrena – proračunska godina 2023.**

**I. OPĆA ODREDBA**

Članak 1.

Ovim Pravilnikom uređuju se kriteriji, postupak i rokovi izrade i donošenja Programa javnih potreba u sportu od interesa za Općinu Kostrena (u daljnjem tekstu: Program) za koji se sredstva osiguravaju u proračunu Općine Kostrena.

**II. POSTUPAK PODNOŠENJA PRIJAVA PROGRAMA ZA UVRŠTENJE U PROGRAM JAVNIH POTREBA U SPORTU**

Članak 2.

Utvrđivanje sportskih programa od interesa za Općinu i njihovo uvrštavanje u Program provodi se putem javnog poziva podnošenje prijava programa (u daljnjem tekstu: Poziv)

Članak 3.

Poziv se objavljuje na Internetskim stranicama Općine Kostrena najkasnije do konca prosinca tekuće godine za narednu proračunsku godinu. Obavijest o raspisanom Pozivu objavljuje se na službenom webu Sportske zajednice Općine Kostrena (szok.hr).

Članak 4.

Rok za podnošenje prijava programa iznosi najmanje 30 dana od dana objave. Ocjenjivanje prijavljenih programa, donošenje odluke o financiranju programa i vrijeme potpisivanja ugovora s korisnicima čiji su programi prihvaćeni za financiranje mora biti dovršeno u roku od 120 dana, računajući od zadnjeg dana roka za dostavu prijave programa.

Članak 5.

Sportska zajednica Općine Kostrena će temeljem usvojenog programa javnih potreba u sportu Općine Kostrena sufinancirati sportske programe iz sljedećih programskih područja:

1. Redovita djelatnost sportskih udruga,
2. «Škole» sportova za djecu i mladež (sportske škole, sportska obuka),
3. Sudjelovanje na natjecanjima,
4. Priprema sportaša,
5. Potpora izdavačkoj djelatnosti u sportu,
6. Unapređenje stručne djelatnosti u sportu,
7. Organizacija sportskih manifestacija,

Članak 6.

Pravo podnošenja prijave programa imaju sportski klubovi, odnosno sve pravne osobe koje temeljem Zakona o sportu ili Zakona o udrugama mogu obavljati sportsku djelatnost te pravne osobe koje mogu predlagat sportske programe, a ispunjavaju uvjete propisane Statutom Sportske zajednice Općine Kostrena, Uredbom Vlade Republike Hrvatske o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge i Uredbom Vlade Republike Hrvatske o izmjenama i dopunama uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge , za provođenje programa iz točke II. ovog poziva.

Članak 7.

Sportska zajednica Općine Kostrena će dodjeljivati sredstva prijavljenim programima za uvrštenje u program javnih potreba u sportu korisnicima koji ispunjavaju slijedeće uvjete:

* da su upisani u Registar Udruga RH i uskladili svoje Statute sa Zakonom o udrugama (NN 74/14), odnosno da je podnesen zahtjev za upis promjena u Registar Udruga RH,
* da su upisani u Registar sportskih djelatnosti (uvjet za sportske udruge),
* da su upisani u Registar neprofitnih organizacija i vode transparentno financijsko poslovanje[[1]](#footnote-1),
* da su ispunili obveze iz svih prethodno sklopljenih ugovora o financiranju,
* da se protiv prijavitelja, odnosno osobe ovlaštene za zastupanje i voditelja programa ne vodi kazneni postupak i nije pravomoćno osuđen za prekršaje ili kaznena djela,
* da nije u stečajnom postupku, postupku gašenja, postupku prisilne naplate ili postupku likvidacije,
* da imaju zadovoljavajuće organizacijske kapacitete i ljudske resurse za provedbu programa za koji se prijavljuju,
* da je krovna organizacija udruge prijavitelja punopravna članica Hrvatskog olimpijskog odbora (uvjet za sportske udruge).

Članak 8.

Prijave programa i prateća dokumentacija dostavljaju se poštom preporučeno ili neposrednom dostavom na adresu Sportske zajednice Općine Kostrena, Žuknica 1b, 51 221 Kostrena, odnosno elektroničkom poštom na e-mail adresu s.z.kostrena@gmail.com

Uz **Prijavu (pristupnicu)** se prilaže sljedeća dokumentacija:

* prijedlog programa uz detaljno obrazloženje,
* proračun programa odnosno specificirani troškovnik za izvršavanje prijavljenog programa s vidljivim podacima o ukupnim planiranim troškovima izvršenja programa, iznosu sredstava koja se osiguravaju iz vlastitih i drugih izvora, te iznosu sredstava za koja se predlaže da ih sufinancira Sportska zajednica,
* izvadak iz odgovarajućeg registra:
	1. za udruge: Izvadak iz Registra udruga RH,
	2. za ustanove i trgovačka društva: izvadak iz sudskog Registra ne stariji od 3 mjeseca,
* izvadak iz Registra sportskih djelatnosti,
* potvrda o upisu u Registar neprofitnih organizacija (za udruge),
* preslika isprave kojom se dokazuje stručna osposobljenost osoba koje će realizirati prijavljeni program (ovisno o programskom području),
* potpisana izjava o istinitosti i vjerodostojnosti podataka,
* popunjeni specifični obrasci za pojedina programska područja navedeni u javnom pozivu,
* izjava o prihodima dobivenim od Sportske zajednice Općine Kostrena u 2022. g. te ukupnim prihodima udruge u 2022. g.,
* potvrda Ministarstva financija – Porezne uprave o urednom ispunjavanju obveze plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu i proračunima jedinica lokalne samouprave (ne starija od 30 dana računajući od dana trajanja javnog poziva),
* odluka tijela upravljanja o usvojenom programu.

U javnom pozivu može se po potrebi zatražiti i dopunska dokumentacija ili isključiti potreba za dostavom određenih priloga ako su isti javno dostupni.

Članak 9.

Obrazac prijave, opisni obrazac, obrazac proračuna kao i specifični obrasci potrebni za prijavu programa navedeni u javnom pozivu mogu se preuzeti na mrežnim stranicama Sportske zajednice Općine Kostrena (szok.hr). Obrasci se **popunjavaju putem računala.**

Članak 10.

Pregled pristiglih i zaprimljenih prijava u odnosu na propisane uvjete javnog poziva provodi tajnik Sportske zajednice Općine Kostrena. Tajnik izrađuje popis svih korisnika koji su zadovoljili propisane uvjete kao i popis svih korisnika koji nisu zadovoljili propisane uvjete javnog poziva.

Prijave podnositelja dostavljene izvan roka, odbacuju se (ne razmatraju se).
Od podnositelja prijave može se zatražiti dopuna ili popuna programske dokumentacije ako ista ne utječe na sadržaj programa.

Sportska zajednica Općine Kostrena će putem elektronske pošte obavijestiti sve korisnike koji nisu zadovoljili propisane uvjete javnog poziva.

**III. POSTUPAK IZRADE I DONOŠENJA PROGRAMA**

Članak 11.

Postupak vrednovanja podnesenih prijava programa započinje usvajanjem Proračuna Općine Kostrena i prihvaćanjem Programa javnih potreba u sportu Sportske zajednice Općine Kostrena.

Pri stručnom vrednovanju prijedloga Programa primjenjuju se opći i posebni kriteriji.

**Opći kriteriji** utvrđuju se kako slijedi:

* Razvijenost sporta
* Javni status sporta
* Ostvareni sportski rezultati

**Posebni kriteriji** utvrđuju se za svako programsko područje posebno.

Za određena programska područja Sportska zajednica može donijeti zasebne pravilnike kojima će regulirati postupke, mjerila i kriterije financiranja programa a koji će biti javno dostupni na mrežnim stranicama Općine Kostrena i sastavni dio javnog poziva.

Članak 12.

Vrednovanje podnesenih prijava Programa provodi Povjerenstvo za vrednovanje zaprimljenih programskih prijava, po potrebi uz stručno mišljenje Županijskog sportskog saveza tog sporta. Za sportove gdje nisu formirani Županijski sportski savezi mišljenje o Programu daje član Izvršnog odbora Zajednice sportova Primorsko-goranske županije zadužen za pojedini sport.

Povjerenstvo iz stavka 1. ovog članka imenuje Izvršni odbor Sportske zajednice Općine Kostrena.

Članak 13.

Na temelju stručne ocjene iz članka 12., Izvršni odbor Sportske zajednice izrađuje Prijedlog programa s planom raspodjele sredstava po pojedinim programskim područjima te ga te ga dostavlja na usvajanje Skupštini Sportske zajednice Općine Kostrena.

Detaljna raspodjela sredstava unutar programa javnih potreba u sportu Sportske zajednice Općine Kostrena bit će javno objavljena na internetskim stranicama Općine Kostrena nakon što Općinski načelnik i Općinsko vijeće daju suglasnost na isto.

Članak 14.

S pravnim osobama čiji programi budu prihvaćeni i uvršteni u Program javnih potreba u sportu Sportske zajednice Općine Kostrena (Korisnici) zaključit će se ugovori o sufinanciranju programa kojima će se regulirati dinamika realizacije programa, način praćenja korištenja dodijeljenih sredstava, obveza povrata u slučaju nenamjenskog trošenja, i druga međusobna prava i obveze Sportske zajednice i Korisnika.

Prijavitelji čiji programi nisu prihvaćeni i uvršteni u Program javnih potreba Sportske zajednice Općine Kostrena bit će obaviješteni putem elektronske pošte te imaju mogućnost izjave prigovora u roku od 8 dana od zaprimanja obavijesti.

**IV. NAČIN DOZNAKE DODIJELJENIH SREDSTAVA KORISNICIMA I PRAĆENJA NJIHOVOG KORIŠTENJA**

Članak 15.

Sukladno usvojenom Programu javnih potreba i zaključenom ugovoru, sredstva za sufinanciranje programa doznačuju se na IBAN Korisnika u rokovima i na način utvrđen ugovorom o sufinanciranju javnih potreba u sportu.

Članak 16.

Ukoliko Korisnik iz bilo kojeg razloga ne može ostvariti program, dužan je o tome uz pisano obrazloženje pravovremeno izvjestiti Sportsku zajednicu.

Korisnik može zatražiti prenamjenu odobrenih sredstava ako za to postoje opravdani razlozi. Prenamjena sredstava može se zatražiti unutar istog programskog područja osim u iznimnim okolnostima. Zahtjev za prenamjenu dostavlja se u pisanom obliku. Odluku o prenamjeni sredstava donosi Izvršni odbor Sportske zajednice. Za prenamjenu sredstava vrijednosti ugovora do 665,00 eur/5.010,44 kn Sportska zajednica će korisniku dostaviti pisanu Odluku o prenamjeni dok će kod Ugovora veće vrijednosti sastaviti dodatak Ugovoru o financiranju programa.

Članak 17.

O ostvarenju programa i utrošenim sredstvima korisnici su dužni podnijeti izvješće u roku od 30 dana od izvršenja programa odnosno najkasnije do 15. siječnja naredne godine za programe koji su se provodili do 31. prosinca. Ta obveza bit će utvrđena i ugovorom iz članka 14. ovoga Pravilnika.

Članak 18.

Izvješće koje Korisnik mora dostaviti u propisanim rokovima su opisno i financijsko izvješće.

izvješće treba sadržavati:

* popunjeni obrazac izvješća o provedbi programa,
* opis izvršenog programa,
* financijsko izvješće,

U financijskom izvještaju navode se cjelokupni troškovi programa neovisno o tome iz kojeg su izvora financirani. Obvezno se dostavljaju i dokazi o nastanku troška podmirenog iz sredstava Zajednice (preslici faktura, ugovora o djelu ili ugovora o autorskom honoraru s obračunima) te dokazi o plaćanju istih (preslika naloga o prijenosu ili izvoda sa bankovnog računa).

* odluke tijela upravljanja sportske udruge o prihvaćanju izvješća o realizaciji pojedinog programa (Odluka Izvršnog odbora, Upravnog odbora ili Skupštine),
* popratnu dokumentaciju vezanu uz izvršeni program (isječci iz novina, video zapisi, fotografije, bilteni, rezultati i sl.)

Korisnik se obvezuje na svim tiskanim, video i drugim materijalima vezanim uz program istaknuti znak i naziv Sportske zajednice Općine Kostrena.

**V. ZAVRŠNE ODREDBE**

Članak 19.

Tumačenje ovog Pravilnika daje Izvršni odbor Sportske zajednice Općine Kostrena.

Članak 20.

Ovaj Pravilnik stupa na snagu danom donošenja, a primjenjivat će se od 16. prosinca 2022.

Predsjednica

**Tanja Malec, dipl. iur.**

1. Transparentnim financijskim poslovanjem smatra se da je udruga dostavila FINA-i za potrebe Ministarstva financija minimalno godišnji račun prihoda i rashoda od 1. siječnja do 31. prosinca za godinu koja prethodi godini raspisivanja natječaja i bilancu, u skladu sa propisima o računovodstvu neprofitnih organizacija. [↑](#footnote-ref-1)